Legebiltzarreko Erregelamenduaren 114. artikuluan ezarritakoa betez, agintzen da Nafarroako Parlamentuko Aldizkari Ofizialean argitara daitezen “Apustu-etxeen nafar araubidea prestatzeko ponentziaren barne-funtzionamendurako arauak”, zeinak ponentziak berak onetsi baitzituen 2019ko urriaren 25ean eginiko bilkuran. Hona testua:

Apustu-etxeen nafar araubidea prestatzeko ponentziaren barne-funtzionamendurako arauak.

“Lehena. Ponentziak xedetzat du apustu-etxeen nafar araubideari buruzko txosten bat egitea.

Behin txostena eginda, Legebiltzarreko Mahaiari igorriko zaio, aurkez litezkeen boto partikularrekin batera, izan beharreko ondorioetarako.

Bigarrena. Hona ponentzia osatuko duten foru parlamentarien zerrenda:

José Suárez Benito jauna (Navarra Suma talde parlamentarioa).

Ordezkoa: Carlos Pérez-Nievas López de Goicoechea jauna (Navarra Suma talde parlamentarioa).

Jorge Aguirre Oviedo jauna (Nafarroako Alderdi Sozialista talde parlamentarioa).

Ordezkoa: María Inmaculada Jurío Macaya andrea (Nafarroako Alderdi Sozialista talde parlamentarioa).

Blanca Isabel Regúlez Álvarez andrea (Geroa Bai talde parlamentarioa).

Ordezkoa: Jabi Arakama Urtiaga jauna (Geroa Bai talde parlamentarioa).

Bakartxo Ruiz Jaso andrea (EH Bildu Nafarroa talde parlamentarioa).

Ordezkoa: Domingo González Martínez jauna (EH Bildu Nafarroa talde parlamentarioa).

Ainhoa Aznárez Igarza andrea (Podemos Ahal Dugu Nafarroa foru parlamentarien elkartea).

Ordezkoa: Mikel Buil García (Podemos Ahal Dugu Nafarroa foru parlamentarien elkartea).

María Luisa De Simón Caballero andrea (Izquierda-Ezkerrako talde parlamentario mistoa).

Hirugarrena. Ponentziak lehendakaria hautatuko du. Kasua bada, ponentziako beste kide batek ordeztu ahalko du lehendakaria. Ponentziako idazkari-lanetan jardunen da ponentziari laguntzen dion legelaria, edo haren ordezkoa.

Laugarrena.- Ponentziak boto ponderatuko sistemaren bidez hartuko ditu erabaki guztiak. Horrela, ponentziako eledun-kide bakoitzaren talde parlamentarioak edo foru parlamentarien elkarteak zenbat foru parlamentari dituen, horrenbeste boto edukiko ditu eledun-kide horrek ponentzian.

Bosgarrena. Ponentziak laguntza eta lankidetza eskatu ahalko dio Nafarroako Gobernuari, eta, Legebiltzarreko Lehendakaritzaren bidez, kargu eta funtzionario eskudunak ponentziara etor daitezen eskatu ahalko du, edo beharrezkoak diren txostenak egin daitezen. Orobat eskatu ahalko du arloko beste aditu batzuk ere etor daitezen.

Seigarrena.- Ponentziako kideen gehiengoak hala erabakitzen badu, ponentzian eginen diren agerraldiak irekiak izanen dira hedabideentzat eta ikus-entzunezko bitartekoak erabiliz erretransmititu ahalko dira. Pertsona edo entitate pribatuen kasuan, galdetu beharko zaie ea onartzen duten agerraldia egitea, eta haien mintzaldia publikoa egitea ere. Bilera hauek ponentziako lehendakariaren zuzendaritzapean eginen dira. Hark, bilera-eskatzailearen mintzaldiaren ondoren, agerraldia egin behar duenari emanen dio hitza, eskaturiko gaiari buruzko informazioa azal dezan, gehienez ere hogeita hamar minutuz. Ondoren, ponentziako kideek izanen dute hitza, galderak egin edo haien jarrera azaltzeko, gehienez ere hamar minutuz. Bilera bukatuko da agerraldira etorritakoaren erantzunarekin, zeina hamar minutukoa izanen baita gehienez. Parte-hartzaileren batek hala eskaturik, lehendakariak galdera edo oharretarako beste txanda bat ireki ahalko du. Horiek egiteko bost minutu edukiko dituzte.

Zazpigarrena. Ponentziak lanerako plana ezarriko du, non bere lanak behar bezala egiteko beharrezkotzat jotzen dituen agerraldi eta jarduerak finkatuko dituen. Plan horren berri emanen zaio Legebiltzarreko Mahaiari.

Zortzigarrena. Ponentziak agindu zaion lana bukatu arte jardunen du. Ponentzia-eratzetik sei hilabete igarotakoan amaituta egon beharko du lan horrek, deusetan galarazi gabe onesten ahalko diren balizko luzapenak.

Bederatzigarrena. Erabaki hau Nafarroako Parlamentuko Aldizkari Ofizialean argitaratzea”.

Iruñean, 2019ko urriaren 25ean

Lehendakaria: Unai Hualde Iglesias